Саграда Фамілья

Базыліка і царква выкупленьня Сьвятой Сям’і (па-каталянску: Basílica i Temple Expiatori de la Sagrada Família, па-гішпанску: Templo Expiatorio de la Sagrada Familia), больш вядомая як Саграда Фамілья ([səˈɣɾaðə fəˈmiɫiə]) — рыма-каталіцкі храм у Барсэлёне (Каталёнія, Гішпанія), запачаткаваны каталянскім архітэктарам Антоні Гаўдзі (1852—1926) у 1883 року. Гаўдзі займаўся гэтай справай да канца свайго жыцьця, здолеўшы скончыць толькі чвэрць усяго праекту. Ягоная частка будынку занесеная ў Сьпіс Сусьветнай спадчыны ЮНЭСКО. Будаўніцтва працягнулася пасьля ягонай сьмерці дзякуючы прыватным ахвяраваньням і ня скончанае дагэтуль. Прагназуецца, што храм будзе завершаны да 2026 року — да стагодзьдзя сьмерці Гаўдзі. Мінуўшчына Узьвядзеньня храму ў Барсэлёне пажадаў кнігар Хасэп Марыя Бакабэльля, які, пабываўшы ў Ватыкане, натхніўся базылікай Санта Каса ў Лярэта. Будаўніцтва пачалося 19 сакавіка 1882 року пад кіраўніцтвам архітэктара Франсыска дэ Паўля дэль Вільляра, аднак праз год ён адмовіўся ад працы. Ягоную справу пераняў Гаўдзі, які кардынальна зьмяніў праект з ранейшага гатычнага. Да свайго скону ён пасьпеў скончыць каля 25% усяго праекту, аднак пасьля яго праца працягвалася да выбуху Грамадзянскай вайны 1936 року. У вайну частка базылікі была разбураная каталянскімі анархістамі. Праца працягнулася з 1940 року, сучасны дызайн створаны на адноўленых плянах, якія ў вайну таксама згінулі. Вонкавыя спасылкі Саграда Фамілья — сховішча мультымэдыйных матэрыялаў Афіцыйная бачына